Kari Grossmann

Kari Jakobsen Grossmann (født 5. mai 1942 i Trondheim) er en norsk illustratør og forfatter. Hun har i flere tiår vært en av Norges mest populære og benyttede bildebokskapere.


== Bakgrunn og arbeid ==
Om noen nålevende illustratør skulle kunne kalles en klassiker, må det være Kari Grossmann. Få har i den grad som henne, de siste 40 årene, preget norsk visuell offentlighet. Gjennom tidsskrifter, aviser, tegneserier – og ikke minst et stort antall bøker for barn, har hun formidlet en gjenkjennlig og detaljert hverdagsverden med stor sjarm.

Årets vinner har gjennom et langt kunstnerliv latt barns nysgjerrighet og vitebegjær være førende og forførende.  Denne kunstneren er, som barnelitteraturen selv, tverrestetisk. Få, om noen, har preget norsk barnelitteratur og norsk visuell offentlighet som vinneren av årets hederspris. [...]  Forfatterskapet spenner seg over de fleste sjangere, fra sakprosa til skjønnlitteratur. Hun er tidløs og hun leses på tvers av landegrenser. [...] Forfatteren har formgitt og formidlet barneblikket og barnlig nysgjerrighet med sjarm, alvor og lekenhet i mer enn femti år.  Hun har skapt moderne klassikere og få, om noen barnebokforfattere har større lesekrets enn henne.

Kari Grossmann har utdannelse fra Werkkunstschule Münster i Tyskland der hun fikk statseksamen i 1966. Hun har siden tegnet for tidsskrifter, aviser, barne-tv og tegneserier og laget informasjonsmateriell for og om barn både i Norge og i utlandet. Hun står dessuten bak en omfattende produksjon av bildebøker, særlig for små barn; fram til 2011 hadde Kari Grossmann illustrert 35 titler for andre forfattere og laget 27 bøker med egen tekst, hvor flere utgivelser har solgt i store opplag. Ifølge forlaget har hun utgitt 30 egne bildebøker i et samlet opplag på rundt 400 000. Bøkene er oversatt til dansk, svensk, finsk, tysk og engelsk.
Kari Grossmann er gift med illustratøren Werner Grossmann. De har samarbeidet om ei lang rekke oppdrag og bøker, blant annet om Kristin- og Håkon-maskotene fra OL på Lillehammer. Begge arbeider i strek og akvarell med barnevennlige figurer og et vell av gjenkjennelige detaljer, ofte fra barns dagligliv.


== Utmerkelser ==
Våren 2011 mottok Kari Grossmann «Klassikerprisen» under illustratør- og designerorganisasjonen Grafills Visuelt-arrangement. Høsten 2017 fikk hun Brageprisens hederspris for å ha «formgitt og formidlet barneblikket og barnlig nysgjerrighet med sjarm, alvor og lekenhet i mer enn femti år».


== Bibliografi (utvalg) ==


=== Bildebøker med egen tekst ===
1988: Gudrun Johanne og godterijakten
1992: Trollungen Romle vil ikke legge seg
1996: Se og si. Ordboka mi
1998: De røde skoene
1999: Den blå reven
1999: Pekeboka mi
2000: ABC boka mi
2000: Det var en gang. Barnets første eventyr
2001: Opp i pappas flosshatt – Barnets første sangbok
2002: Lillesøster skal tisse
2002: Telleboka mi
2002: Lillesøster spiser frokost
2003: Lillesøster i butikken
2003: Bjørnen sover. Barnets første lekebok
2003: Lillesøster går til barnehagen
2004: Lillesøster hos tannlegen
2004: Au, det gjør vondt!
2005: Lillesøster på skitur
2005: Barnehageboka mi'
2006: Lillesøster og kaninen
2006: Lillesøster på legevakten
2007: Lillesøster og Mimmi
2007: Dra til Bloksberg. Barnets første skumle bok
2008: Lillesøster har bursdag
2009: Undreboka mi
2009: Den store Lillesøsterboka
2010: Min verden
2010: Malvin i den ville naturen
2010: Malvin og Piassava
2011: Malvin på skitur
2012: Malvin og Ella


== Referanser ==


== Eksterne lenker ==
(no) Publikasjoner av Kari Grossmann i BIBSYS
Gyldendals forfatterpresentasjon
Visuelts klassikerpris 2011 til Kari Grossmann